Atlantic grupa trenutačno vodi tender za digital marketing hub kroz koji će preskočiti trgovce, svoje posrednike, na putu izravnog upoznavanja kupaca svoje robe. Erste banka, pak, planira s početkom 2018. mobilno bankarstvo u Hrvatskoj preokrenuti naglavačke – razvija jedinstvenu mobilnu aplikaciju koja će omogućiti da se iz nje može ‘bankariti’ s Ersteom, ali i svim njenim konkurentima.

To su samo neki od primjera tektonskih promjena na koje se spremaju veliki igrači iz raznih industrija u Hrvatskoj, a koji su se u utorak u Zagrebu na SAP Forumu 2017. okupili kako bi predstavili svoje planove u digitalnoj transformaciji.

Rumyana Trencheva, izvršna direktorica SAP-a za jugoistočnu Europu, istaknula je da digitalna transformacija banke, trgovce, distributere i druge biznise pretvara u softverske kompanije.

“Svijet ide prema digitalnim poslovnim platformama koje omogućuju biznisima da brzo grade svoje procese i intelektualni kapital i zato će igrači poput banaka i Atlantica prerasti u softverske kompanije”, kaže Trencheva. Uz tehnološki napredak digitalnu transformaciju kompanija požuruje i Europska komisija. Od iduće godine, navodi Trencheva, Hrvatska će biti zahvaćena valom krupnih regulatornih promjena, od GDPR-a koji će utjecati na način kako se koriste podaci u svim kompanijama, preko PSD2, koja će liberalizirati bankarski sektor.

“Do prije koju godinu najviše smo radili s trgovcima, a ove godine baš zato su nam glavni klijenti iz svijeta bankarstva i osiguranja”, kaže Trencheva. Mladen Pejković, viši izvršni direktor za ICT, razvoj i korporativnu strategiju Atlantic grupe kaže da digitalnu transformaciju provode u tri smjera. Uvode digital marketing hub kako bi bolje upoznali kupce, jer to više nisu samo trgovci. Operativno konsolidiraju IT i pripremaju administraciju da se umjesto repetitivnim poslovima bavi analitikom. To je jedan od najzahtjevnijih zadataka, jer kompanija prodaje na 40 tržišta, a nastala je kroz akvizicije pa ima različite sustave u prodaji i logistici. Pejković kaže da se pripremaju i za automatizaciju. Navodi da imaju skladište bez prozora u kojem rade samo roboti.

“Amazon je upravo najavio da kreće s Uberom za kamione, napadaju i naš biznis, a u Hrvatskoj 75% kamiona koji se vraćaju iz Osijeka za Zagreb su prazni. Nije Amazon izravna prijetnja, ali pokazuje trend o kojem moramo voditi računa”, kaže Pejković.

Dejan Donev, direktor tima za digitalnu transformaciju u Erste banci kaže da oni isto to vide u Appleu, koji je počeo izdavati vlastite kartice i baviti se platnim prometom. “Imamo interni startup koji radi na razvoju novih usluga i proizvoda te banka odlučuje kad će i kako s čim ići”, zaključuje.